b'\n_START_ARTICLE_\nMedardas \xc4\x8cobotas\n_START_SECTION_\nBiografija\n_START_PARAGRAPH_\n1946\xe2\x80\x931950\xc2\xa0m. dirbo Vilniaus vaistin\xc4\x97je Nr. 6 asistentu. 1956\xc2\xa0m. baig\xc4\x97 Vilniaus universiteto Medicinos fakultet\xc4\x85. 1956\xe2\x80\x931960\xc2\xa0m. dirbo Pabaltijo gele\xc5\xbeinkelio Vilniaus apygardos poliklinikoje gydytoju, nuo 1960\xc2\xa0m. Vilniaus eksperimentin\xc4\x97s ir klinikin\xc4\x97s medicinos mokslinio tyrimo institute moksliniu bendradarbiu, moksliniu sekretoriumi, direktoriaus pavaduotoju. 1964\xc2\xa0m. medicinos moksl\xc5\xb3 kandidatas. _NEWLINE_1990\xc2\xa0m. i\xc5\xa1rinktas \xc4\xaf Lietuvos Respublikos Auk\xc5\xa1\xc4\x8diausi\xc4\x85j\xc4\x85 Taryb\xc4\x85, Sveikatos ir socialini\xc5\xb3 reikal\xc5\xb3 komiteto pirmininkas. Kovo 11 d. Nepriklausomyb\xc4\x97s Atk\xc5\xabrimo Akto signataras. 1992\xc2\xa0m. pakartotinai i\xc5\xa1rinktas LR Seimo nariu Vilniaus Naujamies\xc4\x8dio rinkim\xc5\xb3 apygardoje. 1992\xe2\x80\x931996\xc2\xa0m. dirbo Sveikatos komitete, Krik\xc5\xa1\xc4\x8dioni\xc5\xb3 demokrat\xc5\xb3 partijos frakcijoje. 1997\xe2\x80\x932000\xc2\xa0m. i\xc5\xa1rinktas \xc4\xaf Vilniaus miesto savivaldyb\xc4\x97s taryb\xc4\x85, buvo miesto valdybos narys, Sveikatos apsaugos, aplinkos apsaugos, sanitarijos ir higienos komiteto pirmininkas. _NEWLINE_Aktyviai dalyvavo politiniame bei visuomeniniame gyvenime. Buvo Nacionalin\xc4\x97s sveikatos tarybos prie LR Seimo narys (1998\xc2\xa0m.), \xc5\xa0vietimo ir mokslo ministerijos dviej\xc5\xb3 visuomenini\xc5\xb3 taryb\xc5\xb3 narys (1999\xc2\xa0m.), Sveikatos apsaugos ministerijos neetatinis vyriausiasis gerontologas, Lietuvos gerontolog\xc5\xb3 ir geriatr\xc5\xb3 draugijos prezidentas, nuo 1995\xc2\xa0m. bir\xc5\xbeelio 15 d. \xc4\xafsteigto Tre\xc4\x8diojo am\xc5\xbeiaus universiteto, v\xc4\x97liau pavadinto Medardo \xc4\x8coboto tre\xc4\x8diojo am\xc5\xbeiaus universitetu, rektorius. _NEWLINE_Palaidotas Antakalnio kapin\xc4\x97se.'